Broj: 711-I-1815-P-196/20-05-8

Zagreb, 17. studenoga 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju neanonimne prijave mogućeg sukoba interesa podnesene protiv dužnosnika Damira Šanteka, glavnog ravnatelja Državne geodetske uprave,** na 105. sjednici, održanoj 17. studenoga 2020.g., donosi sljedeću:

 **ODLUKU**

**Postupak za odlučivanje o sukobu interesa protiv dužnosnika Damira Šanteka, glavnog ravnatelja Državne geodetske uprave, povodom navoda o netočnim mjerenjima i mogućoj nezakonitosti u radu službenika Državne geodetske uprave, Područnog ureda za katastar Rijeka, Odjela za katastar nekretnina Crikvenica, neće se pokrenuti, s obzirom da navedene okolnosti ne upućuju na moguću povredu odredbi ZSSI-a počinjenu od strane dužnosnika Damira Šanteka.**

Obrazloženje

Protiv dužnosnika Damira Šanteka, glavnog ravnatelja Državne geodetske uprave, podnesena je dana 1. rujna 2020.g. neanonimna prijava, koja je u knjizi ulazne pošte Povjerenstva zaprimljena pod brojem: 711-U-3178-P-196/20-01-1 te je povodom iste otvoren predmet broj: P-196/20.

U predmetnoj prijavi se u bitnome ukazuje na netočna mjerenja pojedinih katastarskih čestica i moguće nezakonitosti u raduslužbenika Područnog ureda za katastar Rijeka, Odjela za katastar nekretnina Crikvenica te se navodi da je voditelj Odjela za katastar nekretnina Crikvenica rođen u istom mjestu kao i dužnosnik Damir Šantek, dok mu je jedan od službenika prijatelj.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Sukladno članku 39. stavku 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 28. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.) bilo je propisano da su ravnatelji državnih upravnih organizacija dužnosnici u smislu toga Zakona. Zakonom o izmjenama Zakona o sprječavanju sukoba interesa („Narodne novine“ broj 98/19.) koji je stupio na snagu 1. siječnja 2020.g. točka 28. stavka 1. članka 3. je brisana, a točka 8. je izmijenjena na način da je istom sada propisano da se čelnici državnih upravnih organizacija smatraju dužnosnicima u smislu navedenog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da je Damir Šantek od 22. prosinca 2016.g. do 18. kolovoza 2019.g. obnašao dužnost ravnatelja Državne geodetske uprave, a od 18. kolovoza 2019.g. pa nadalje obnaša dužnost glavnog ravnatelja Državne geodetske uprave te je stoga povodom obnašanja navedene dužnosti obvezan postupati sukladno odredbama ZSSI-a.

 S obzirom da navodi iz zaprimljene prijave ne upućuju na povredu odredbi ZSSI-a počinjenu od strane dužnosnika Damira Šanteka, Povjerenstvo je dana 8. listopada 2020.g. putem elektroničke pošte pozvalo podnositelja prijave da nadopuni prijavu saznanjima o konkretnom postupanju navedenog dužnosnika iz kojeg bi proizlazila moguća povreda neke od odredbi ZSSI-a.

 Povjerenstvo je potom dana 15. listopada 2020.g., pod brojem: 711-U-3725-P-196/20-03-1 te dana te 27. listopada 2020.g,. pod brojem: 711-U-3900-P-196/20-04-1 zaprimilo dvije dopune prijave u kojima se ne navode nikakve nove okolnosti, već podnositelj dostavlja kopije katastarskih planova te preslike dijela dokumentacije iz predmeta koji se vodi pred Državnom geodetskom upravom, Područnim uredom za katastar Rijeka, Odsjekom za katastar nekretnina Crikvenica.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI-a propisano je da su povezane osobe članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnikom.

 Povjerenstvo obrazlaže da podnositelj prijave ne navodi konkretno djelovanje ili propust dužnosnika Damira Šanteka koje bi ukazivalo na moguću povredu neke od odredbi ZSSI-a. Također, iz dokumentacije dostavljene uz prijavu utvrđeno je da niti jedan od dostavljenih dokumenata nije potpisan od strane navedenog dužnosnika.

 Povjerenstvo nadalje ističe da se u prijavi ne navodi niti privatni interes dužnosnika Damira Šanteka koji bi bio takve prirode da je eventualno mogao utjecati na dužnosnikovu nepristranost u obnašaju javne dužnosti. Naime, navod o istom mjestu rođenja dužnosnika i voditelja Odjela za katastar nekretnina Crikvenica ne predstavlja okolnost koja bi ukazivala na interesnu povezanost dužnosnika s navedenom osobom, dok navod o prijateljstvu s jednim od službenika u navedenom odjelu nije ničim dokazan niti je podnositelj prijave navodno prijateljstvo doveo u vezu s postupanjem dužnosnika koje bi bilo protivno odredbama ZSSI-a.

 Također je potrebno ukazati da je člankom 3. stavcima 1. i 2. ZSSI-a propisano koje se osobe smatraju dužnosnicima u smislu ZSSI-a, odnosno koje su osobe obvezne postupati sukladno odredbama ZSSI-a. Time je definiran i djelokruga rada te nadležnost Povjerenstva. Tako je člankom 30. stavkom 1. podstavkom 1. ZSSI-a propisano da je Povjerenstvo nadležno za pokretanje postupaka sukoba interesa i donošenje odluka o tome predstavlja li određeno djelovanje ili propust dužnosnika povredu odredbi toga Zakona. S obzirom da službenici zaposleni u Državnoj geodetskoj upravi nisu dužnosnici u smislu ZSSI-a, na njih se navedeni Zakon ne primijenjuje niti je Povjerenstvo nadležno pokretati postupke i ocjenjivati je li postupanjem ili propustom državnih službenika došlo do povrede ZSSI-a.

 Povjerenstvo završno napominje da ne predstavlja svaka nepravilnost ili nezakonitost u radu tijela državne uprave ujedno i povredu odredbi ZSSI, već stranke u upravnim postupcima pravnu zaštitu ostvaruju putem nadležnih sudova.

Slijedom svega navedenoga, a s obzirom da okolnosti navedene u prijavi ne upućuju na moguću povredu odredbi ZSSI-a počinjenu od strane dužnosnika Damira Šanteka, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Damir Šantek, elektroničkom dostavom
2. Podnositelj prijave, e-mailom
3. Objava na internetskoj stranici Povjerenstva
4. Pismohrana